Paríž 19. decembra (TASR) - Francúzsko-španielska spevácka hviezda Manu Chao sa podľa prestížneho amerického hudobného dvojmesačníka Rolling Stone dostala vďaka svojmu poslednému albumu Proxima Estacion Esperanza medzi 10 najlepších a najúspešnejších interpretov roka.
Bývalý spevák skupiny Mano Negra sa ocitol hneď za skupinou Garbage a jej albumom Beautifulgarbage a predstihol americký rockový objav The Strokes a kapelu Radiohead, ktorá skončila na 10. mieste.
Rebríček albumov roka vedie Dylanov Love And Theft pred americkou soulovou speváčkou Aliciou Keysovou, nestarnúcim Mickom Jaggerom, islandskou speváčkou Björk a raperom Jay-Z.
Druhý album Manu Chao, ktorý vyšiel 5. júna tohto roku, sa dostal v lete na vrchol rebríčka 100 najpredávanejších nosičov v Európe, pričom v Belgicku, Francúzsku, Taliansku, Grécku a Švajčiarsku viedol hitparády. Doteraz sa z neho predalo dva milióny nosičov, dve tretiny z tohto za hranicami Francúzska.
Predošlý album Clandestino, ktorý sa v obchodoch zjavil pred tromi rokmi, si kúpilo 2,5 milióna fanúšikov 40-ročného speváka, ktorý sa 10. septembra dostal dokonca na prvú stranu Wall Street Journal.